Enriko Aav

**Enriko Aav** (sündinud 15. mail 1968 Kohtla-Järvel) on Eesti riigiametnik, aastatel 2006–2011 Maksu- ja Tolliameti peadirektor.

2009. aastal andis Eesti Maksumaksjate Liit talle nimetuse "Maksumaksja vaenlane".

## Haridus
1974–1986 õppis Aav Kohtla-Järve 1. Keskkoolis, 1990–1992 Tallinna Majanduskoolis. 2001. aastal lõpetas Aav Eesti Kõrgema Kommertskooli bakalaureuseõppe ärijuhtimise erialal, 2004. aastal Tallinna Tehnikaülikooli magistriõppe haldusjuhtimise erialal.

## Töökäik
1992–1994 töötas Enriko Aav Maksuameti Kohtla-Järve osakonnas inspektori ja revidendina, 1994–1995 Maksuameti revisjoniosakonna pearevidendina ning 1996–2001 Maksuameti järelevalve osakonna juhatajana. 2001–2004 oli ta Maksupettuste Uurimise Keskuse juhataja ning 2004–2006 Maksu- ja Tolliameti uurimisosakonna juhataja. 2006–2011 oli ta Maksu- ja Tolliameti peadirektor. 2011. aastast töötas Washingtonis Rahvusvahelise Valuutafondi (IMF) riigitulude haldamise ja nende võimekuse tõstmise üksuse nõunikuna. 

Enriko Aav on olnud MTÜ Eesti Maksumaksjate Liidu nõukoja ja Sisekaitseakadeemia Nõunike Kogu liige ning Sisekaitseakadeemia Finantskolledži Nõukogu esimees.

## Seisukohavõtte
Maksuameti juhina on Aav avaldanud arvamust, et ettevõtete tulumaks on oma aja ära elanud ning sellest tuleks loobuda. Maksu kaotades me tema hinnangul mitte ei meelitaks Eestisse suurfirmade kontoreid, vaid looksime parema stardipositsiooni kodumaistele ettevõtetele.

Samuti on ta olnud kriitiline Tallinna müügimaksu suhtes. Aava väitel ei haaku see Eesti maksusüsteemiga, kuna on keerulisem ja raskemini hallatav kui ükskõik milline riiklik maks, pealegi on selles liiga palju erandeid.

Aav on rõhutanud vajadust, et maksuamet oleks oma töös paindlik ning läheneks eri juhtumitele erinevalt. Tema sõnul jagunevad maksumaksjad püramiidis eri kategooriatesse: "Kolmnurga tipus on seltskond, kes teadlikult ja alati rikub seadust, teeb kõik selleks, et makse mitte maksta. Nende suhtes ei aitagi muu, kui nende surumine seadust täitma." Järgmine 15% vajab igatist järelevalvet, kuna vähima võimaluse korral jätavad nad siiski maksud maksmata. "Püramiidi alumine osa on partnerid. See on *ca* 80% elanikkonnast, kes omakorda jagunevad kahte gruppi – ühed, kes oskavad ja tahavad maksta, peame neil ainult lihtsustama seda, ja teine osa, kes tahavad, aga piltlikult öeldes ei oska korralikult maksta, nad vajavad koolitust või infot, et kohustust täita."

## Isiklikku
Enriko Aav on abielus ja tal on kolm last.

## Viited


## Välislingid
* Tutvustus Maksu- ja Tolliameti saidil
* "Rehe: Enrikost jääb maha tugev maksuamet" Äripäev, 30. november 2011
* "Aivar Rehe loodab, et Enriko Aav jätkab tööd riigi huvides" Delfi, 30. november 2011
* "Aav: 390-miljoniline maksuvõlg on murettekitav" ERR, 10. oktoober 2011
* "Aav: eesmärk pole suurfirmade kontorite Eestisse meelitamine" Postimees, 9. juuni 2011
* "Enriko Aav: tulumaks on oma aja ära elanud" Postimees, 8. juuni 2011
* "MTA juht: iga meile antud euro tooks tagasi kümnekordselt" ERR, 29. märts 2011
* "Enriko Aav: müügimaks ei haaku Eesti maksusüsteemiga" Postimees, 2. jaanuar 2010
* Askur Alas "Maksuameti juht Enriko Aav: "Kõnnime noateral!"" Eesti Ekspress, 27. oktoober 2009
* Mikk Salu "Enriko Aav: parem aus maksuvõlg kui tahtlik pettus" EPL, 23. september 2009